
NUOMONĖ
Moterų teisių ir lyčių lygybės komitetas ragina atsakingą Biudžeto kontrolės komitetą į savo pasiūlymą dėl rezoliucijos įtraukti toliau pateikiamą tekstą:
<RepeatBlock-Dec> 
A.	kadangi vyrų ir moterų lygybė yra viena iš pagrindinių Sąjungos vertybių ir Sąjunga yra įsipareigojusi skatinti lygybę visose savo veiklos srityse, kaip įtvirtinta Sutarties dėl Europos Sąjungos veikimo (SESV) 8 straipsnyje ir Europos Sąjungos pagrindinių teisių chartijoje; 

B.	kadangi Sąjunga turi galimybių tobulinti savo požiūrį į lygybės skatinimą pasitelkdama savo politiką, teisės aktus ir finansavimo mechanizmus;

1.	reiškia didelį susirūpinimą dėl to, kad Sąjungos biudžete nepakankamai dėmesio skiriama moterų ir mergaičių apsaugai nuo smurto; apgailestauja dėl to, kad nėra suskirstytų duomenų apie smurtą dėl lyties, ir primygtinai ragina atlikti privalomus poveikio lytims vertinimus, konkrečiai skirtus apsaugai nuo smurto, kad būtų galima stebėti atitinkamuose teisėkūros procedūra priimtuose aktuose nustatytų priemonių veiksmingumą;

2.	pripažįsta Sąjungos įsipareigojimą integruoti lyčių aspektą ir poreikį formuojant politiką daugiau dėmesio skirti kovai su smurtu prieš moteris ir mergaites; pabrėžia, kad reikia skubiai nustatyti bendrą požiūrį į išžaginimą, nacionalinės teisės aktuose numatant bendras minimalias sankcijas;

3.	yra susirūpinęs dėl didėjančios finansinės rizikos, kylančios dėl Rusijos agresijos karo prieš Ukrainą, ir dėl jos poveikio lyčių lygybės politikai; pabrėžia, kad reikia teikti pirmenybę vaikų, moterų ir šeimų apsaugos politikai;

4.	remia Jungtinių Tautų iniciatyvos „Spotlight“ tikslą nutraukti smurtą prieš moteris ir mergaites ir tenkinti pažeidžiamų grupių, pvz., nukentėjusiųjų nuo tokios žalingos praktikos kaip moterų lyties organų žalojimas ar vaikų santuokos, poreikius; primygtinai ragina Komisiją nutraukti judėjimų Sąjungoje ir už jos ribų, kuriais prisidedama prie visų formų moterų priespaudos, finansavimą; 

5.	ragina sukurti stabilią finansavimo sistemą, kad būtų užtikrintas programos „Daphne“ veiksmingumas ir tvarumas, siekiant remti moterų ir vaikų apsaugą nuo smurto.

</RepeatBlock-Dec>

